Regering gryp in oor aanvalle op vragmotors | Maroela Media
(Foto: SA Trucker/Twitter)
Die departemente het in 'n gesamentlike verklaring gesê wetstoepassers konsentreer op sekere gebiede en meer hulpbronne word daar ontplooi. Dié benadering het reeds gelei tot verskeie inhegtenisnemings die afgelope week.
Die veiligheidsgroepering sal inligting versamel oor die oorsprong en aard van die aanvalle en die regering het gewaarsku dat sommige van die ingrypings moontlik tot ongerief kan lei.
Die interministeriële komitee wat die president daarvoor aangestel het, kyk onder meer ook na beleid, wetgewing en kwessies soos migrasie. Daar is volgens die regering reeds groot vordering gemaak.
Die aanvalle het glo verskeie elemente.
Dit sluit in arbeidkwessies wat volgens die regering te doen het met 'n kommerwekkende neiging onder sommige werkgewers om Suid-Afrikaanse vragmotorbestuurders met buitelanders te vervang. Vragmotors word dan glo aan die brand gesteek deur diegene wat deur só 'n besluit geraak word in 'n poging om die regering te oortuig om stappe teen buitelandse bestuurders te doen, lui die verklaring.
"Die saak is ingewikkeld. Daar is vragmotorbestuurders wat in besit van geldige dokumente is en wettig in die land is en dan is daar diegene wat nié is nie."
Die regering sê sakekwessies soos die besit van vragmotors, tenders, kontrakte en mededinging tussen maatskappye vir winsgewende roetes kom ook as uitdagings na vore.
"Die aanvalle is misdaad en die regering gaan dié ekonomiese sabotasie geensins duld nie. Die regering gaan nie optrede duld wat sake ontwrig en inkomste vernietig nie. Die vervoerbedryf is 'n katalisator vir ekonomiese groei en werkskepping en vragmotorbestuurders is onder diegene wie se werk hulle oor grense neem," het Thulas Nxesi, minister van arbeid en indiensneming en voorsitter van die komitee, gesê.
"Ons werk hard om eensgesindheid in ons verhouding met ander SAOG-lande te bewerkstellig om die beweging van mense, ook vragmotorbestuurders, en goedere oor ons grense moontlik te maak."
Nxesi sê Suid-Afrika is 'n leier op die gebied van diensverskaffing, is 'n streeksvervaardigingsmiddelpunt en Afrika se mees geïndustrialiseerde land.
"Aanvalle op vragmotors wat goedere vervoer wat die lewensbloed van Suid-Afrika en die streek se ekonomie is, moet op die sterkste moontlike manier veroordeel word. Die regering is verbind tot die transformasie en stabilisering van die padvrag- en logistieke bedryf. Die sektor is van kritieke belang vir die groei van die ekonomie."
Hy sê aanvalle op vragmotors ondermyn ekonomiese herstelpogings en as die geleenthede wat handel tussen Afrika-lande bied behoorlik benut gaan word, benodig die land 'n veilige en behoorlik funksionerende vrag- en vervoerbedryf.
Suid-Afrika het reeds verskeie handelsooreenkomste wat aan die land 'n uitvoerplatform na internasionale markte bied en is een van die toegangsroetes na Afrika-markte.
Nxesi het ook gevra dat almal by die poging om bestendigheid te verseker betrokke raak.
"Ons wil verseker dat almal se regte, wettige en onwettige migrantewerkers, ingevolge die Grondwet beskerm word.
"Ons besef dat mense hul lewe verloor het en ons wil 'n beroep op almal doen om te help om lewens te red.
"Ons gee ook erkenning aan die bydrae wat landafstandvragmotorvervoer, nes die mynbedryf, lewer om ons ekonomie deur dik en dun aan die gang te hou.
"Ons doen 'n beroep op dié werkgewers wat buitelanders as goedkoop arbeid gebruik om dit te staak. Dit het geen plek ons ons land en streek nie.
"Ons veroordeel die vernietiging van eiendom ten sterkste en gaan streng optree teen enigeen wat by misdaad betrokke is," het Nxesi gesê.
Iemand weet duidelik nie wat aangaan nie want net van verlede Donderdag tot Sondag was dit 20 aanvalle
En die boere se lewens is nutteloos?
Weet nie meer oor syfers en hoeveelhede wat berig word nie. Morning Live op SABC2 het gesê daar al net oor die 40 trokke beskadig in laaste paar weke. Ek dink dis nader aan die waarheid, want ek onthou een aand wat 9 trokke alleen beskadig is. Dit bly steeds skokkend en baie besighede ly erg skade